*Sporočilo za javnost*

**PRVA SLOVENSKA UPRIZORITEV KOMEDIJE**

**POGLEJ ME!**

**Celje, 11. oktober 2022 – V Gledališču Celje bodo v petek, 14. oktobra, premierno uprizorili komedijo ameriškega pisatelja, scenarista, komediografa, igralca, režiserja in producenta Williama Missourija Downsa *Poglej me!*, in to bo tudi prva slovenska uprizoritev*.* Celjskemu občinstvu se bo prvič predstavil član igralskega ansambla Lovro Zafred. Večerovo nagrado za igralske dosežke v sezoni 2021/22 prejme Maša Grošelj.**

Ustvarjalci predstave so prevajalka **Tina Mahkota**, režiser **Luka Marcen**, dramaturginja **Tatjana Doma**, scenografinja **Sara Slivnik**, kostumografinja **Ana Janc**,skladatelj **Mitja Vrhovnik Smrekar**, oblikovalka giba **Lara Ekar Grlj**, lektorica **Živa Čebulj**, oblikovalec svetlobe **Andrej Hajdinjak** inasistentka lektorice **Eva Pori**.

**Igrajo**

Žan Brelih Hatunić, Lucija Harum, Aljoša Koltak, Lovro Zafred, Đorđe Dimitrijević, k. g., in David Vitez, k. g.

Opus Williama Missourija Downsa obsega sedemnajst iger in komedij, za katere je prejel številne ameriške nagrade. Veliko ga uprizarjajo po Ameriki, pa tudi v Španiji, Kanadi, Rusiji, Singapurju, Združenih arabskih emiratih, Švici, Avstriji, Izraelu, Indiji in Južni Koreji. Pred kratkim se je v gledališču Royal Court v Londonu uvrstil v finale za nagrado Nick Darke.

*Poglej me!* (2007) je klasična komedija, ki združuje elemente situacijske in verbalne komike, elemente komedije nravi, mestoma tudi kriminalke in romantičnega trilerja. Phil je prijazen mladenič, ki je diplomiral iz filozofije, dela pa kot pomočnik računovodja Normana v nekem podjetju. Nesmrtno je zaljubljen v šefovo tajnico Sophio, ki je prav tako diplomirala iz filozofije. Sanjari o njuni skupni prihodnosti in srečnem življenju. Njegova zagledanost je v zabavo celotnemu podjetju. Sophia o tem seveda ne ve ničesar. Phila sploh ne pozna, še več, niti ne ve, da obstaja. Poročiti se namerava s šefom, ki sicer ni prijazen, kot je Phil, a ji na prvi pogled morda lahko omogoči srečno in lagodno življenje. Toda to Phila ne ustavi. Hoče dokazati, da je lahko tudi on dobra izbira za lepo Sophio, da si lahko pridobi njeno pozornost, naklonjenost in ljubezen. A tu nastopi zagata: ne glede na vse njegove pristope

Sophia Phila sploh ne zazna, zanjo je popolnoma neviden. V njenem svetu Phil ne obstaja, zdi se, kot da živita v vzporednih resničnostih. Ona je v svojem svetu osredotočena na prihodnost s šefom, Phil v svojem svetu hrepeni po njej, nekje pa obstaja še ženska, ki hrepeni po Philovi pozornosti, on pa seveda zanjo sploh ne ve. Zabavna komedija, polna preobratov, nenadnih naključij in absurdnih nesporazumov, bo zabavala širše občinstvo.

Uprizoritvene pravice za Cockeyed pridobljene po pogodbi s Concord Theatricals v imenu Samuel French, Inc., www.concordtheatricals.com.

V sodelovanju s časopisno hišo Večer bodo že trinajstič zapored podelili nagrado za igralske dosežke članu igralskega ansambla.

Strokovna žirija v sestavi Petra Vidali, Nina Šorak in Saša Pavček (predsednica) je soglasno odločila, da **Večerovo nagrado** za igralske dosežke v sezoni 2021/22 prejme Maša Grošelj za vlogo Ž v uprizoritvi *Klinc* Mika Bartletta v režiji Petra Petkovška in za vlogo Sofie v uprizoritvi *Dolg* Alexandre Wood v režiji Juša Zidarja.

Iz obrazložitve:

*Obe vlogi je odigrala naravno, zanesljivo, natančno in z občutkom za soigro. Zlasti v uprizoritvi Dolg nas je očarala simbioza Maše Grošelj in prav tako odlične Lučke Počkaj.*

*Obe nagrajeni vlogi Maše Grošelj ostajata v spominu, saj sta močni in ranljivi, polnokrvni, predvsem pa iskreni. Mašina lika sta različna, pa vendar imata skupno jedro. To je žareča ženska energija, ki s prodorno sporočilnostjo in z množico občutij nagovarja občinstvo.*

*Igralka na odru živi v vseh odtenkih ženske duše, izžareva jo s polnostjo čutov, čustev, misli in intuicije.*

*Odrska prezenca Maše Grošelj priča, da mlada igralka s svojim talentom in disciplino raste v močno, karakterno in tenkočutno umetnico, ki pri svojem delu išče čistost. Občinstvo zato lahko občuti njeno predanost poklicu in osebno dostojanstvo.*

Slavnostna podelitev nagrade bo v petek, 14. oktobra, po premierni uprizoritvi komedije *Poglej me!.*

Dodatne informacije na [www.slg-ce.si](http://www.slg-ce.si).

mag. Barbara Petrovič,

vodja marketinga in odnosov z javnostmi

051 651 821